52. schôdza NR SR - 14.deň - B. popoludní
Dátum: 2026-06-15
Poslanec: Bihariová, Irena 
Druh vystúpenia: Vystúpenie v rozprave

K tomu, že mám ešte 260 minút, budem sa snažiť byť naozaj stručná, pôvodne som ani nechcela vystúpiť, aby ste teda mohli plynule konečne prejsť k vášmu bodu. Naozaj som nechcela vystúpiť v tejto rozprave, ale jedna z mála vecí, kedy ma dokáže debata v pléne naozaj vyhecovať k nahnevanej reakcii, je už ani nie to, že tá debata je nekompetentná alebo že sa zmení na obyčajnú politickú obhajovačku, ale už vtedy, keď mám pocit, teraz použijem slová Jána Michelka, že sa z nás snaží koalícia urobiť ľudí s kognitívnou subnormou. Tak to povedal, však. Že vlastne, ako by sme boli naozaj hlupáci, ako by sme si naozaj neboli spôsobilí vyhodnotiť, že celá táto snaha je naozaj nič iné, iba účelový populizmus. Hovoriť nám tu o tom, akí ste šľachetní, lebo vy chcete tú moc, ktorú ste získali, občanom vrátiť a umožniť teda, aby si ju občan mohol zobrať nazad, je absurdné. Je naozaj absurdné. Zvlášť, keď teda pomyslím na to, ako som naznačila vo faktickej otázke, že vy permanentne stenšujete priestor na to, nie aby teda si občan mohol moc vziať – taká tu teda, hej, debata nebola predtým – ale aby ju vôbec mohol kontrolovať. Aby sa on sám mohol zapájať do správy vecí verejných a vykonávať politické práva. Vtedy sa dávate na betón. Vtedy, keď sa oni dožadujú bezplatného prístupu k informáciám, k zachovaniu kontrolných inštitúcií, k dozorným orgánom, k orgánom, ktoré chránia slabšie strany a tak ďalej a tak ďalej. Vtedy máte hluché uši. Kde je vtedy tá vaša láska k vox populi, o ktorej tu počúvame celý deň? Kde je vtedy ten váš ohľad na to, čo si teda ľud želá, ako mu vy vychádzate v ústrety? Naozaj, toto ma naozaj hnevá, ak sa debata zrúti do toho, že mám pocit, že sa snáď snažíte v tej debate urobiť z nás naozaj hlupákov. A viete, nie je to iba o tom, ako znemožňujete priestor občanom jednak vykonávať vlastné politické práva a jednak teda podieľať sa na tom každodennom výkone kontrolnej moci vo vzťahu teda k výkonu vládnej moci. Ale aj to, ako sa staviate k opozícii. Na jednu vec zabúdate, že tá opozícia takisto reprezentuje vox populi. My sme sem nedošli s kolotočom. My sme sem došli normálne ako zvolení poslanci s riadnym mandátom rovnocenným tomu vášmu. A ako sa teda staviate k tomu vox populi, ktorý tým zastupujeme? Odvolali ste podpredsedu Národnej rady Michala Šimečku. Odvolávate nám predsedov kontrolných výborov alebo teda výborov, kde boli predsedami opoziční poslanci. Skracujete rozpravu, kedykoľvek sa vám to nehodí, meníte si rokovací poriadok, ako sa vám zažiada, a tak ďalej a tak ďalej. Aj to odzrkadľuje, aká je teda tá vaša úcta k tomu, čo si ľud želá. Lebo my sme tu preto, lebo si to ľud želal. Takto jednoduché to je. A jedna teda dôležitá vec, hej, aby sme sa, aby sme si naliali čistého vína. Ja som si takto v rýchlosti vypísala nejaké výroky o tom, ako reprezentanti, teda predovšetkým premiér Robert Fico, ale mám tu, myslím, že aj pána podpredsedu Národnej rady Gašpara a aj, myslím, pána predsedu HLAS-u, ako ste sa vy stavali k normálnym aktivitám, či už vykonávaným opozíciou alebo teda občanmi. Budem teda citovať. Robert Fico v Národnej rade 8. 11. 2014 zdôrazňoval, že vláda vznikla po demokratických voľbách 2012 a opozícii odkázal: Dúfam, že nechcete spochybniť aj výsledky volieb. V roku 2012 reagoval na to, že opozícia voči nemu nebola tvrdá. Prvé, čím tú kritiku zarámcoval, je, že aby sa takýmto spôsobom vôbec nesnažila spochybniť výsledky volieb. Tvrdá kritika opozície sa stretla s argumentom, že ide o spochybňovanie výsledkov volieb. Absurdné. Ďalej Robert Fico marec 2018. Išlo teda o vládnu krízu po vražde Jána Kuciaka a Martiny Kušnírovej, kde Fico hovoril o tom, že: Preboha, aká rekonštrukcia, čo to tu tí ľudia požadujú? Čo to tu robia na tých námestiach? Doslova: Vláda má naďalej napĺňať svoj mandát od voličov. Ale tak tí ľudia si v tých uliciach žiadali, aby si teda, hej, podľa normálneho ústavného spôsobu, zákonného spôsobu vtedajší predstavitelia vlády skrátili volebné obdobie, aby teda boli predčasné voľby. Kde bola tá útlocitnosť a tá otvorenosť tomu, hej, hlasu ľudu? Naopak, pán premiér povedal, že nie, že vláda má napĺňať svoj mandát tak, ako bola zvolená, a nie tak, ako si to želá ulica, hej? Ďalší výrok. To je pán Tibor Gašpar z januára 2025. Tvrdil, že opozícia majdanizuje Slovensko, šíri nenávisť, nerešpektuje výsledky volieb a snaží sa nedemokratickým spôsobom docieliť predčasné voľby. Čiže znovu, ak sa občania dopustili, tak to poviem, výkonu politických práv a protestami vyjadrovali svoj nesúhlas so spôsobom, akým vládna moc teda vládne, tak to ste považovali za majdanizáciu. To vám vadilo. To bola destabilizácia vlády. Pripomeňme si to, čo sa tu stalo, a to je, podľa mňa, nevídaná vec. Keď my sme tu mali rokovanie o odvolaní, respektíve o vyslovení nedôvery vláde, ktoré sa in medias res stalo neverejným, a dozvedeli sme sa, že tu treba iné veci riešiť, lebo nám tu aktivisti vymenovaní všelijakí idú zrútiť republiku. Hej, že opozícia, čo je jedno z naozaj svätých práv opozície a vlastne jej povinnosťou je kontrolovať vládu, ste znemožnili, normálne ste znemožnili rozpravu vymyslenou talafatkou o nejakom prevrate, len aby ste zabránili tomu, že sa voliči skrze svojich zástupcov opozičných budú domáhať kontroly vlády. Veď to je neuveriteľné. Ja neviem, či toto niekedy za Mečiara bolo, ale ako dlho sledujem politiku, si takéto niečo nepamätám. Takto ste počúvali hlas ľudu. Matúš Šutaj Eštok február 2025, reakcia na otvorený list iniciatívy Mier Ukrajine Európskej komisii – list označil za očierňovanie Slovenska a šírenie klamstiev, ktoré nerešpektuje výsledky volieb. Tak ešte, keď sa aj občania obrátia na Európsku komisiu, ešte aj to je označené ako nerešpektovanie výsledkov volieb. Ani to nemôžu tí občania robiť, ani napísať list. Lebo aj to spochybňuje teda, hej, legitimitu vlády. A mám tu ešte viacero takých, ktoré teda, hej, myslím, že v tomto bode ani nemusím ďalej citovať, pretože je zjavné, že s týmto inštitútom narábate, ako sa vám to hodí, kedy sa vám to hodí. Ako som povedala, keby to bolo opačne, že by sa referenda dožadovala súčasná opozícia, tak budete hovoriť, že áno, snažíme sa o destabilizáciu, nerešpektujeme výsledky volieb, presne tak, ako som vám to aj na tých konkrétnych citáciách ilustrovala. Keď opozícia využíva návrh na vyslovenie nedôvery, označíte to za destabilizáciu. Keď ľudia protestujú, označíte to za majdanizáciu. Keď občianske iniciatívy píšu listy, tak to označíte za nerešpektovanie výsledkov volieb. Keď sa hovorí o predčasných voľbách, je to vraj nedemokratické obchádzanie mandátu. Tak prosím vás, tak sa rozhodnite. A dnes vlastne tí istí ľudia prichádzajú s návrhom, aby bolo možné referendom skrátiť volebné obdobie parlamentu. Zrazu to už nie je nerešpektovanie výsledkov volieb. Zrazu je to priama demokracia. Zrazu sa z toho istého nástroja, ktorý ste vy nazývali ako nástroj destabilizácie, stáva ústavná cnosť a v tomto je to pokrytectvo. Čiže, aby som to uzavrela, tá debata mohla byť úplne legitímna, úplne korektná, úplne príčetná, nebyť toho, že z nej tak bezskrupulózne trčí účelovosť a nebyť toho, že si veľmi dobre pamätáme všetko to, čo som teda doteraz pospomínala ilustračne. Ako si ctíte hlas ľudu, ktorý si zvolil opozíciu. Ako si ctíte aktivizovaných a angažovaných občanov. Ako sa správate k požiadavkám ľudu na legitímnu kontrolu vládnej moci. Toto hovorí o tom, či vy naozaj naozaj chcete počuť vox populi. Ja som si istá, že chcete čokoľvek iné, len nie počuť hlas ľudu. Ďakujem.